Dongje des declarazions di solidarietât rivadis di plui bandis, il prin at concret al è stât chel dal conseîr regjonâl de Slovenska Skupnost / Union Slovene, Igor Gabrovec (te foto), che al à presentât une interogazion al president de Regjon là che si domande ae aministrazion regjonâl di rindi cont di cheste situazion e di proviodi a superâle (intal spazi dai coments o cjatais il test dal comunicât stampe de SSk). Si trate di un at impuartant ancje parcè che al dimostre, contrari di ce che cualchidun al va ator a dî, che e esist une solidarietât reâl tra cui che si bat pai dirits dai slovens e cui che si bat pai dirits dai furlans.
Sul Gazzettino di sabide o cjatìn, par bocje dal assessôr Roberto Molinaro, la prime rispueste de bande dal esecutîf regjonâl (intai coments o metìn dut l’articul). Nol è di vê pôre – al dîs l’assessôr – parcè che i bêçs a saltaran fûr. Chel istès, a son almancul doi ponts che a meretaressin sclarîts:
1) L’assessôr al dîs che “Non è vero che la Regione ha azzerato i contributi per le trasmissioni in lingua friulana nelle radio e televisioni private”. Ma se inte finanziarie pal 2010 o vevin zero euro par cheste vôs e inte manovre di assestament di belanç o ‘nt vevin simpri zero, cemût si puedial dî che no son stât azerâts?
2) Se e je vere che i programs par furlan a saran finanziâts, cun cuâi bêçs si fasaraial? L’assessôr al rispuint “Con i fondi che si renderanno disponibili nella finanziaria 2011”. Se i fonts de finanziarie 2008 a levin pes convenzions pal 2009, chei dal 2009 pes convenzions pal 2010, chei de finanziarie pal 2011 no larano a finî tes convenzions pal 2012? No mancjial un an? O si pensial di meti dut intun i fonts par doi agns (ametût che suntun belanç anuâl al sedi pussibil)?
Nô o restìn in spiete di rispuestis, miôr ancjemò se compagnadis di ats concrets…
fur_Latn fur_Latn fur_Latn fur_Latn fur_Latn